TNITY ออกหุ้นกู้ 400 ลบ. ดบ.สูง 3.80% ขาย “สถาบัน-รายใหญ่” 10-13 ส.ค.64
TNITY ออกหุ้นกู้ 400 ล้านบาท ดอกเบี้ย 3.20%-3.80% เสนอขาย “สถาบัน-รายใหญ่” ตั้งแต่วันที่ 10-13 สิงหาคม 2564 เพื่อชำระคืนหุ้น 200 ล้านบาท และใช้เป็นเงินทุนหมุนเวียนกิจการ 200 ล้านบาท
2 ส.ค. 2564

บริษัท ทรีนีตี้ วัฒนา จำกัด (มหาชน) หรือ TNITY เปิดเผยว่า บริษัทได้ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ของบริษัท ครั้งที่ 5/2564 มูลค่ารวมไม่เกิน 400 ล้านบาท
หุ้นกู้ชุดที่ 1 เสนอขายไม่เกิน 200 ล้านบาท อายุ 1 ปี ครบกำหนดไถ่ถอนปี 2565 อัตราดอกเบี้ยคงที่ 3.20% ต่อปี ชำระดอกเบี้ยทุก 3 เดือนตลอดอายุหุ้นกู้
หุ้นกู้ชุดที่ 2 เสนอขายไม่เกิน 200 ล้านบาท อายุ 2 ปี ครบกำหนดไถ่ถอนปี 2566 อัตราดอกเบี้ยคงที่ 3.80% ต่อปี ชำระดอกเบี้ยทุก 3 เดือนตลอดอายุหุ้นกู้
โดยบริษัทจะเสนอขายหุ้นกู้ดังกล่าวให้แก่ผู้ลงทุนสถาบัน และ/หรือ ผู้ลงทุนรายใหญ่ ระหว่างวันที่ 10-11 และ 13 ส.ค.64 ผ่านบล.ทรีนีตี้ ซึ่งเป็นผู้จัดการการจัดจำหน่ายหุ้นกู้ ท้งนี้ หุ้นกู้ดังกล่าวไม่มีการจัดอันดับเครดิต
อย่างไรก็ตามบริษัทมีวัตถุประสงค์จะนำเงินที่ได้จากการเสนอขายหุ้นกู้ครั้งนี้ไปชำระคืนหุ้นกู้และตั๋วเงินของบริษัท จำนวน 200 ล้านบาท และที่เหลือใช้เป็นเงินทุนหมุนเวียนในกิจการจำนวน 200 ล้านบาท